KIRJALLINEN KYSYMYS E-2648/00 esittäjä(t): W.G. van Velzen (PPE-DE) komissiolle. Kansainvälisen verkkovierailun (roaming) maksut matkapuhelimien käyttäjille.



Virallinen lehti nro 113 E , 18/04/2001 s. 0142 - 0143



KIRJALLINEN KYSYMYS E-2648/00 esittäjä(t): W.G. van Velzen (PPE-DE) komissiolle (1. elokuuta 2000) Aihe: Kansainvälisen verkkovierailun (roaming) maksut matkapuhelimien käyttäjille Euroopan parlamentti ilmaisi kesäkuussa 2000 antamassaan päätöslauselmassa (A5-0258/00) olevansa huolissaan kansainvälisten verkkovierailujen maksuista matkapuhelimien käyttäjille. Komissio on aikaisemmin ilmoittanut tutkivansa asiaa. 1. Miten komission tekemä tutkimus korkeista verkkovierailumaksuista etenee? 2. Voiko komissio vahvistaa, että eräiden palveluntarjoajien kohdalla 5 prosenttia kansainvälisen verkkovierailun asiakkaista tuottaa 70 prosenttia voitoista? 3. a) Mitä oikeudellisia toimenpiteitä komissio toteuttaa verkkovierailumaksujen ja siten kansalaisten kustannusten supistamiseksi ja kun otetaan huomioon parlamentin 18. toukokuuta 2000 antama päätöslauselma (A5-0231/00) ja 13. kesäkuuta 2000 antama päätöslauselma (A5-0258/00) (sen johdanto-osan E kappaleen ensimmäinen luetelmakohta), jossa parlamentti katsoi, että maksut ovat liian korkeita? b) Milloin komissio saa asiaa koskevan työn päätökseen? Mario Montin komission puolesta antama vastaus (4. lokakuuta 2000) 1. Komissio aloitti 27. heinäkuuta 1999 alakohtaiset tutkimukset kolmella televiestinnän sektorilla, joille on tunnusomaista epäselvä hinnoittelu: verkkovierailu, kiinteät yhteydet ja tilaajaliittymät (eriyttäminen). Komissio toteaa, että 13. kesäkuuta 2000 annetussa parlamentin päätöslauselmassa R5-0258/00 yhdytään komission huoleen, että merkittävillä matkaviestinnän markkinoilla ei näytä esiintyvän tehokasta kilpailua. Ne matkaviestinnän markkinat, joilla ilmeisestikään ei ole tehokasta kilpailua, ovat verkkovierailun ja puhelujen päättämisen tukkumarkkinat, kyseisiin tukkuhintoihin perustuvien matkaviestinpalveluiden vähittäismarkkinat sekä ulkomaanpuheluiden markkinat. Käytännön syistä kolme alakohtaista tutkimusta käynnistettiin peräjälkeen. Verkkovierailua koskevan tutkimuksen yhteydessä lähetettiin tammikuussa 2000 viralliset tietopyynnöt kaikille yhteisön matkaviestinoperaattoreille ja palveluntarjoajille sekä kaikkien jäsenvaltioiden viranomaisille (ks. IP/00/111 4. helmikuuta 2000). Yrityksille, joiden vastaus oli puutteellinen tai epätarkka, on lähetetty selvennyspyynnöt. Kirjallisiin tietopyyntöihin saatuja vastauksia käsitellään ja analysoidaan parhaillaan. Analyysissa hyödynnetään ETA-sopimuksen mukaista yhteistyötä ja Euroopan vapaakauppa-alueen eli EFTAn valvontaviranomaisen samanaikaisesti suorittamaa tutkimusta, joten se tulee kattamaan koko Euroopan talousalueen. Komissio uskoo saavansa verkkovierailututkimusta koskevan sisäisen raporttinsa valmiiksi lokakuussa 2000. Marraskuun lopulla järjestetään jäsenvaltioiden viranomaisten kanssa asiantuntijakokous, jossa keskustellaan tutkimuksen tuloksista ja jatkotoimenpiteistä. 2. Komissiolla ei ole tällä hetkellä sellaisia tietoja, joiden perusteella se voisi vahvistaa mainitun suhteen paikkansapitävyyden. 3. a) Useat seikat osoittavat, että matkaviestinnän verkkovierailumaksuja ei voida selittää teknisillä syillä (kuten matkaviestinverkkojen kustannukset), mikä on yksi pääsyistä siihen, että komissio päätti aloittaa kyseisiä maksuja koskevan alakohtaisen tutkimuksensa. Koska menossa oleva tutkimus perustuu yhteisön kilpailusääntöihin, komissio ei voi alentaa verkkovierailumaksuja yleisessä tai abstraktissa mielessä. Se, ovatko tietyt verkkovierailumaksut liian korkeita tai syrjiviä, on arvioitava tapauskohtaisesti. Kilpailusääntöjen mahdollinen rikkominen määritellään kyseisissä tapauksissa havaittujen tosiseikkojen perusteella eikä sitä voida todeta etukäteen. b) Kunhan komissio saa lokakuussa valmiiksi yleisen arvionsa verkkovierailututkimuksen tuloksista, se päättää tarvittavista jatkotoimista marraskuussa. Komissio voi kuitenkin aloittaa yksittäisten tapausten tutkimisen milloin tahansa, jos riittävän vahvat todisteet viittaavat rikkomiseen.